
	Nr.26, 29.§
	


Par informatīvā ziņojuma projektu ”Par Ministru kabineta 

2020.gada 18.augusta sēdes protokollēmuma 
(prot. Nr 49 46.§) ”Informatīvais ziņojums ”Par valsts budžeta 
izdevumu pārskatīšanas rezultātiem un priekšlikumi par šo 
rezultātu izmantošanu likumprojekta ”Par vidēja termiņa 
budžeta ietvaru 2021., 2022. un 2023.gadam” un likumprojekta 
”Par valsts budžetu 2021.gadam” izstrādes procesā” 
8.3. apakšpunktā dotā uzdevuma izpildi” (VSS-652)
Iekšlietu ministrija izskatīja Zemkopības ministrijas sagatavoto informatīvā ziņojuma projektu ”Par Ministru kabineta 2020.gada 18.augusta sēdes protokollēmuma (prot. Nr 49 46.§) ”Informatīvais ziņojums ”Par valsts budžeta izdevumu pārskatīšanas rezultātiem un priekšlikumi par šo rezultātu izmantošanu likumprojekta ”Par vidēja termiņa budžeta ietvaru 2021., 2022. un 2023.gadam” un likumprojekta ”Par valsts budžetu 2021.gadam” izstrādes procesā” 8.3. apakšpunktā dotā uzdevuma izpildi” (turpmāk - projekts) un atbalsta tālāku virzību bez iebildumiem, vienlaikus izsakot šādus priekšlikumus:

1. Projektā iekļauta informācija (1.lpp) par to, ka ”valstī ir izstrādāts “Valsts nozīmes nozīmīgāko risku identifikāciju un nozares apdraudējuma novēršanas plāns””. Nacionālās drošības likuma 23.panta otrajā daļā noteikts, ka ministrijas prognozē to kompetencē esošo nozaru apdraudējumus un plāno apdraudējumu novēršanu, pārvarēšanu un iespējamo seku likvidēšanu. Ņemot vērā, ka politikas plānošanas datu bāzē nav atrodams minētais plāns, lūdzam izvērtēt projektā iekļauto informāciju un, ja minēto plānu ir sagatavojusi Zemkopības ministrija, attiecīgi precizēt projektu.  

2. Projektā iekļauta informācija (1.lpp) par to, ka ”CA plāna 10. pielikumā norādīti tādi preventīvie pasākumi kā meža ugunsnedrošā laikposma noteikšana katru gadu aprīlī un meža novērošana no uguns novērošanas torņiem.”. Valsts civilās aizsardzības plāna (apstiprināts ar Ministru kabineta 2020.gada 26.augusta rīkojumu Nr.476) 10.pielikums attiecas uz epifitotijām, savukārt projektā minētie pasākumi ir iekļauti Valsts civilās aizsardzības plāna 7.pielikumā ”Meža un kūdras purvu ugunsgrēki”. Ņemot vērā minēto, lūdzam precizēt projektu, veidojot atsauci uz Valsts civilās aizsardzības plāna 7.pielikumu.

3. Projektā iekļauta informācija (2.lpp) par to, ka ”Saskaņā ar Civilās aizsardzības likuma 8. panta pirmo daļu Zemkopības ministrijas uzdevums civilajā aizsardzībā ir nodrošināt Valsts civilās aizsardzības plānā noteikto pasākumu izpildi.”. Vēršam uzmanību uz to, ka minētais uzdevums ministrijām bija noteikts Civilās aizsardzības likumā, kas bija spēkā līdz 2016.gada 1.oktobrim, savukārt no 2016.gada 1.oktobra ir spēkā Civilās aizsardzības un katastrofas pārvaldīšanas likums. Ņemot vērā minēto lūdzam precizēt projektu.

4. Projekta nodaļā ”VUGD esošās situācijas raksturojums”, atsaucoties uz Ministru kabineta 2010.gada 27.aprīļa noteikumiem Nr.398 ”Valsts ugunsdzēsības un glābšanas dienesta nolikums” (turpmāk – MK noteikumi Nr.398)) iekļauta informācija par to, ka VUGD darbības jomas ir ugunsdrošības uzraudzība, civilā aizsardzība, ugunsdzēsības un glābšanas darbi, 112 vienotais ārkārtas palīdzības izsaukuma numurs un Krīzes vadības padomes sekretariāts. Vēršam uzmanību uz to, ka MK noteikumos Nr.398 nav atrunāts Krīzes vadības padomes sekretariāts. Ņemot vērā minēto, kā arī to, ka darbības jomas nav nosauktas precīzi, lūdzam nodaļas ”VUGD esošās situācijas raksturojums” apakšnodaļu ”Pakalpojumi” izteikt šādā redakcijā:

”Ministru kabineta 2010.gada 27.aprīļa noteikumi Nr.398 ”Valsts ugunsdzēsības un glābšanas dienesta nolikums” nosaka, ka viena no VUGD funkcijām ir īstenot valsts politiku ugunsdrošības, ugunsdzēsības, civilās aizsardzības un vienotā ārkārtas palīdzības izsaukumu numura ”112” darbības jomā.

Lai sniegtu pakalpojumus, kas nodrošina minētās funkcijas izpildi, nepieciešams:

1) profesionāli sagatavots un atbilstoši atalgots personāls;

2) atbilstoša tehnika, aprīkojums, ekipējums un apģērbs;

3) mūsdienu apstākļiem atbilstoši ugunsdzēsības depo un infrastruktūra.”.

5. Aizstāt projekta 2.lpp trešajā rindkopā vārdu ”ītenota” ar vārdu ”īstenota”.

6. Svītrot projekta nodaļas ”VUGD esošās situācijas raksturojums” apakšnodaļas ”Personāla resursi” tekstu (3.lpp) ”Lai nodrošinātu dzīvības glābšanas spēju, speciālajā ugunsdzēsības transportlīdzeklī jābūt vismaz trim amatpersonām.”, ņemot vērā, ka minētā informācija jau ir iekļauta apakšnodaļas ”Personāla resursi”  sākumā. 

7. Aizstāt projekta nodaļā ”I. Situācijas apraksts” (7.lpp) vārdus ”Civilās aizsardzības un katastrofu pārvaldīšanas likums” ar vārdiem ”Civilās aizsardzības un katastrofas pārvaldīšanas likums”.

8. Ņemot vērā, ka saskaņā ar protokollēmumā doto uzdevumu ​​Zemkopības ministrijai sadarbībā ar Iekšlietu ministriju izvērtēt iespējamos risinājumus meža ugunsapsardzības un ugunsdzēsības valsts un privātajos mežos funkcijas nodrošināšanai, tai skaitā izvērtējot nepieciešamo investīciju materiāltehniskās bāzes uzlabošanai nodrošināšanu Nacionālā attīstības plāna 2021.-2027.gadam ietvaros un līdz 2021.gada 1.jūnijam iesniegt informāciju izskatīšanai Ministru kabinetā un to, ka sagatavotajā informatīvajā ziņojumā paredzēts veikt pētījumu, kas ietvers Valsts meža dienesta izstrādātos sadarbības variantus meža ugunsdzēsībā ar VUGD variantu izvērtējumu, kā arī protokollēmuma 2.punktā paredzēts – Zemkopības ministrijai pētījuma rezultātus ietvert konceptuālajā ziņojumā un noteiktā kārtībā iesniegt to Valsts kancelejā līdz 2025. gada 1. jūnijam,  ierosinām svītrot protokollēmuma 3.punktu, jo finansējuma jautājumi var tikt risināti tikai pēc attiecīgā konceptuālā ziņojuma, ar tajā ietverto pētījumu rezultātu, izskatīšanas Ministru kabinetā (pēc 2025.gada 1.jūnija). Līdz ar to lemt par papildu finansējumu meža ugunsapsardzības un ugunsdzēsības valsts un privātajos mežos funkcijas nodrošināšanai, var tikai pēc atbalstītā risinājuma pieņemšanas Ministru kabinetā.
       Vienlaikus vēršam uzmanību, ka informatīvajā ziņojumā aprakstīta Valsts ugunsdzēsības un glābšanas dienestā esošā situācija, nenorādot, kādi resursi tiek patērēti saistībā ar meža ugunsgrēku dzēšanu. 
	Valsts sekretāra 
pienākumu izpildītāja
	Ingūna Aire


DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Ludbāržs, 67219079
maigurs.ludbarzs@iem.gov.lv
Veidenberga, 67219609

ilze.veidenberga@iem.gov.lv
